ફક્ત આઠ વર્ષની ઉંમરે જ ગુજરાત તરફથી રાષ્ટ્રીય કક્ષાએ ટેબલ ટેનિસમાં પ્રતિનિધિત્વ કરી હરમિતે પોતાની આ સુવર્ણયાત્રા ચાલુ કરેલ. સ્કૂલ સંચાલક માતા અને કંપનીના ડાયરેક્ટર પિતાના આશીર્વાદ અને ‘હોસ હાર્ટેડ સ્પોર્ટ’થી હરમિતે ટેબલ ટેનિસને જ પોતાની કારકિર્દી બનાવવાનું નક્કી કર્યું. આ ૧૬ વર્ષની યાત્રામાં હરમિતે રાષ્ટ્રીય અને આંતરરાષ્ટ્રીય ક્ષેત્રે અનેક સ્પર્ધાઓમાં ભાગ લઈ શ્રેષ્ઠ દેખાવ કર્યો છે. વિશ્ર્વ ટેબલ ટેનિસ ચેમ્પિયનશીપમાં પણ ભારતનું પ્રતિનિધિત્વ કરી ૨૪ વર્ષીય હરમિતે અનેક સિદ્ધિઓ મેળવી છે. પરંતુ કોમનવેલ્થ સ્પર્ધામાં મેડલ એ તેનું સ્વપ્ન રહ્યું છે. ૨૦૧૪ ગ્લાસ્ત્રોમાં નિષ્ફળ રહેનાર હરમિતે ૨૦૧૮ માટે જોરદાર તૈયારીઓ કરેલ અને સુવર્ણ જ લક્ષ્યાંક રાખેલ. શરથ કમલના સુકાનીપદ હેઠળની ભારતીય ટેબલ ટેનિસ ટીમને કોમનવેલ્થ ગેમ્સમાં આમ તો બીજા કપનું સિડીંગ મળેલ. ભારત માટે મોટી ચેલેન્જ હતી સિંગાપોર અને નાઈઝીરિયાને હરાવવાની. હરમિત કહે છે કે, ‘ગત ગેમ્સમાં નાઈઝીરીયાએ આપણને હરાવેલ પરંતુ આ વખતે મેન્સ ડબલ્સ ફાઈનલમાં અમે તેને ટીમ ઇવેન્ટમાં હરાવી બદલો લીધો તો બ્રોન્ઝ માટેની મેચમાં અમે સિંગાપોરની જોડીને હરાવી. આ બે જીત મારા માટે યાદગાર બની રહી અને જેમ મેં લક્ષ્યાંક રાખ્યું હતું તે પાર પાડી શકાયું.’